burgasdotpro/wikipedia huggingface dataset:
Podpora (promotion)

Podpora (iné názvy: promotion [promoušn], propagácia, marketingová komunikácia, prostriedky marketingovej komunikácie; po anglicky "promotion"; pozor na zámenu s pojmom podpora predaja - "sales promotion") sú aktivity, ktoré sprostredkujú podstatné informácie o výrobku a presviedčajú cieľových spotrebiteľov o výhodnosti jeho nákupu. Podpora je jedno z tzv. 4 P, teda súčasť marketingového mixu. 
Takmer synonymný je pojem komunikačný mix (promotional mix/communication mix) , ktorý predstavuje konkrétnu kombináciu nástrojov podpory (pozri nižšie). Pojem komunikačná politika sa chápe buď ako synonymum pojmu podpora alebo ako synonymum pojmu komunikačný mix.
Komunikácia.
Základom podpory je (technická) komunikácia. Podrobnosti o proces komunikácie pozri pod komunikácia a marketingová komunikácia (komunikovanie).
Nástroje podpory.
Základnými nástrojmi podpory sú tieto štyri "premenné" či prostriedky:
Konkrétna kombinácia nástrojov podpory sa nazýva "komunikačný mix" (podniku).
Grafický tablet

Grafický tablet (iné názvy: tablet, digitalizačný tablet, tabletový digitalizátor/digitizér, digitalizátor, digitizér, snímacia tabuľka) je vstupné zariadenie počítača, ovládač kurzora; skladá sa z pevnej podložky s aktívnou, spravidla obdĺžnikovou alebo štvorcovou plochou a z pohyblivého snímacieho zariadenia v podobe pera (pen) alebo takzvaného puku (puck) tvarom pripomínajúcim myš, niekedy je puk vybavený nitkovým zameriavacim krížom.
Opis.
Toto počítačové vstupné zariadenie umožňuje ovládať počítačový kurzor podobným spôsobom ako počítačová myš. Zariadeníe sníma polohu a pohyb pera alebo puku po podložke, a tento pohyb je prenesený do pohybu grafického kurzora. Základný rozdiel oproti myši je, že tablet pracuje v absolútnom súradnicovom systéme a myš v relatívnom. Poloha pera (puku) na podložke presne zodpovedá polohe kurzora na obrazovke (čiže pravý horný roh tabletu je pravý horný roh obrazovky). Poloha pera (puku) je snímaná obvykle indukčne. Podložka tabletu je priehľadná a umožňuje vloženie grafickej predlohy (ktorá sa dá prekresliť (obtiahnuť), alebo umožňuje vložiť papier s fiktívnymi tlačidlami, pričom tlačidlá reprezentujú príkazy ovládacie softvéru. To optimalizuje prácu hlavne v grafických programoch, pretože nie je nutné používať klávesnicu. Pero tabletu je aktívne a reaguje na tlak na podložku. Táto vlastnosť sa dá využiť napr. na kreslenie, kedy vyšší tlak pera na podložku softvér prekonvertuje na zmenu hrúbky (sýtosti, farby, druhu) čiary – čo je analógia kreslenia ceruzkou alebo uhľom.
Delenie.
Tablety sa líšia vyhotovením, veľkosťou podložky (existujú aj tablety formátu A3), počtom snímaných bodov (dpi), výbavou (tlačidlá na podložke, pere a puku) a pod. Obvykle sa tablet pripája pomocou USB portu. Existujú aj LCD tablety, kde je ako podložka pre pero použitý LCD displej. Pri ovládaní počítača sa tak obsluha pozerá priamo na tablet a čiary sa vykresľujú pod perom.
Použitie.
Tablety môžeme členiť na profesionálne, spravidla s rozmerom aktívnej plochy formátu A4 a väčším, na tablety pre domáce alebo hobby použitie (napr. na kreslenie ako náhrada papiera) s aktívnou plochou formátu A6. Existuje aj rad tabletov určených pre deti. Hlavným využitím je CAD a CAM, čiže kreslenie výkresov a grafických predlôh. Všetky (aspoň poloprofesionálne) grafické a CAD programy podporujú použitie tabletov, existujú aj špeciálne kresliace programy priamo na využitie všetkých funkcií tabletu.
Promotion

Promotion môže byť:
Zoznam piesní Karla Gotta

Toto je zoznam piesní speváka Karla Gotta.
Zoznam.
poz. - pieseň - (autor hudby piesne / autor textu piesne)
(h:/t:) - doteraz nezistený autor hudby alebo textu
Nevystužená vzducholoď

Nevystužená vzducholoď je vzducholoď, ktorej trup nie je spevnený kostrou ani pevným kýlom. Svoj tvar udržuje vďaka pretlaku nosného plynu v obale.
Nevystužené vzducholode tvorili početne najviac zastúpenú skupinu vzducholodí. Boli prvými skonštruovanými typmi vzducholodí, ktoré sa vo veľkej miere používali počas oboch svetových vojen, a sú to jediné typy používané aj v súčasnosti.
Pred 2. svetovou vojnou mala nevystužené vzducholode aj Česko-slovenská armáda. Pôvodne šlo o pozorovacie pripútané balóny, ktoré mali malú gondolu s leteckým motorom.
Miroslav Jenča

Miroslav Jenča je slovenský diplomat a veľvyslanec.
Miroslav Jenča zastával funkciu veľvyslanca Slovenskej republiky v Mexiku (2000). V rokoch 20042007 stál na čele Regionálneho strediska OBSE v Taškente (Uzbekistan). Vo funkcii bol aj počas krvavých udalostí v uzbeckom meste Andižan v roku 2005.
Na základe jeho doterajších skúseností s oblasťou strednej ázie nadobudnutých počas pôsobenia v Taškente ho v roku 2008 generálny tajomník OSN, Pan Ki-mun, vymenoval za svojho námestníka na pozícii riaditeľa novovzniknutého Regionálneho strediska OSN pre preventívnu diplomaciu v strednej Ázii.
Konzul (diplomacia)

Konzul je zástupca ministra zahraničných vecí vysielajúceho štátu v prijímajúcom štáte a tvorí súčasť tzv. Corps Consulaire (CC) - konzulárneho zboru (konzuli nie sú súčasťou diplomatického zboru).
Medzi úlohy konzula patrí ochrana, pomoc a administratívne služby občanom vysielajúcej, ako aj prijímajúcej krajiny. Zahŕňajú napríklad:
V prípade konzulov sa žiada pred ich vyslaním do prijímajúcej krajiny o udelenie "consequatur" (súhlasu) a po príchode sa konzul preukazuje "konzulským patentom" (a odovzdáva ho do rúk ministra zahraničných vecí prijímajúcej krajiny).
Komunikácia (psychológia)

Komunikácia je sociálna interakcia, pri ktorej sa vedome alebo nevedome odovzdávajú informácie.
Slovo komunikácia má latinský pôvod a znamená "... robiť niečo spoločným, deliť sa, zverovať sa." 
Keď človek komunikuje, delí sa s inými ľuďmi o svoje myšlienky. My, ľudia, neustále komunikujeme, či už čítame, píšeme, rozprávame sa a nejakým spôsobom sa staráme o to, aby sme navzájom vedeli o svojich myšlienkach. Komunikujeme aj vtedy, keď si to neuvedomujeme, čiže je zrejmé, že komunikácia nemá len ústnu alebo len písomnú formu. Čokoľvek povieme, svojím neverbálnym prejavom potvrdíme, podčiarkneme, spresníme alebo vyvrátime. Komunikácia prebieha teda všetkými možnými prostriedkami bez ohľadu na to, či si to uvedomujeme, alebo nie. "Nie je možné nekomunikovať."
Donald Edward Williams

Donald Edward Williams ( * 13. február 1942, Lafayette, Indiana, USA - † 23. február 2016) bol americký astronaut z raketoplánov.
Životopis.
Mladosť a výcvik.
Po základnej a strednej škole sa v roku 1964 stal na univerzite Purdue strojným inžinierom. Po nástupe do armády slúžil ako námorný pilot. Do strediska astronautov NASA bol vybraný roku 1978 ako astronaut – pilot v hodnosti poručíka. V tom čase bol ženatý a mal dve deti.. 
Lety do vesmíru.
Po prvýkrát letel na raketopláne Discovery spoločne so šiestimi ďalšími astronautmi, medzi ktorými bol aj senátor Jake Garn, ďalej veliteľ lode Karol Bobko, Donald Williams, dr. Margaret Seddonová, Stanley Griggs, dr. Jeffrey Hoffman a technik firmy McDonnell Douglas Charles Walker. Štartovali na Floride, mys Canaveral. Na orbite vypustili družice "Anik C-1" a "Leasat 3". Druhá družica však po vypustení nezačala fungovať aj napriek množstvu pokusov kozmonautov ju opraviť. Každý taký neúspech ovplyvnil finančný výťažok letu. Let Williamsa zaradil na 160. miesto medzi kozmonautmi Zeme. 
Druhý let s označením misia STS-34 nasledoval až po štyroch rokoch. Raketoplán Atlantis odštartoval z rampy 39B Kennedyho vesmírneho strediska na Floride. Na palube do kozmu vyviezol sondu Galileo, ktorá neskôr uskutočnila prieskum Jupitera. Posádku raketoplánu tvorila pätica Donald Williams, Michael McCulley, Shannon Lucidová, Ellen Bakerová a Franklin Chang-Diaz. Pristáli na základni Edwards po štyroch dňoch letu.
Viackrát Williams do vesmíru, v ktorom strávil takmer 12 dní, neletel.
Po letoch.
Pol roka po svojom druhom lete z NASA odišiel do spoločnosti Science Applications International Corp.
Viola Valachová

Viola Valachová (* 1928 – † 21. september 1944) bola slovenská partizánka. Bývala v dome na Tobruckej ulici č. 2 v Bratislave v Starom Meste.
Podľa pamätnej tabule na tomto dome to bola "odvážna mladá partizánka, ktorá počas Slovenského národného povstania hrdinsky položila život v boji proti nemeckým fašistom pri Turčianskom Svätom Ďure 21.9.1944" v katastri obce Slovany. K partizánom odišla ako 15-ročná, roznášala letáky proti fašizmu a zúčastňovala sa bojov. Bola jednou z najmladších účastníčok povstania. Zomrela krutou smrťou; fašistickí vojaci ju dobili na smrť.
Na jej počesť nesie jej meno ulica v bratislavskej Dúbravke.
Mária Nováková-Fábryová

Mária Nováková-Fábryová (* 18. december 1900, Martin – † 20. júl 1973, Dolný Kubín) bola prvá slovenská filmová herečka. Hrala úlohu Aničky vo filme Jaroslava Siakeľa "Jánošík" z roku 1921.
Batizovský potok

Batizovský potok je potok v severozápadnej časti okresu Poprad. Je to pravostranný prítok Velického potoka, meria 15 km a je tokom V. rádu. 
Opis toku.
Pramení vo Vysokých Tatrách na juhozápadnom svahu Kotlového štítu v nadmorskej výške okolo 2050 m n. m. Najprv napája Batizovské pleso, potom preteká severojužným smerom Batizovskou dolinou, následne vteká do Tatranského podhoria a tečie západne od Novej Polianky. Východne od obce Štôla potom mení smer toku na juhovýchod, vteká do geomorfologického podcelku Popradská kotlina a zľava sa oddeľuje vedľajšie rameno, ktoré tečie sprvu súbežne s hlavným korytom, potom sa stáča na východ a severne od obce Batizovce sa spája s tokom Velického potoka. Hlavné koryto pokračuje cez intravilán Batizoviec, pod obcou sa stáča na východ a nakoniec sa severovýchodne od Svitu vlieva v nadmorskej výške 704,8 m n. m. do Velického potoka.
Iné projekty.
Laguna Aramuaca

Laguna Aramuaca je jazero vulkanického pôvodu, nachádzajúce sa v Salvádore juhovýchodne od mesta San Miguel. Jazero má v priemere asi a predstavuje zvyšok holocénneho maaru.
San Juan (rieka, Nikaragua)

San Juan je rieka v Nikarague, tečúca v pohraničnej oblasti s Kostarikou. Má približne 200 km. Spája jazero Nikaragua s Karibským morom. Ústie do Karibského je močaristou deltou s veľkým množstvom lagún.
Rieka je splavná pre menšie lode a člny. Sedimentácia zhoršuje plavebné podmienky najmä v delte.
História.
Španielski dobyvatelia objavili rieku v roku 1525 a nazvali je “Desaguadero”. Od začiatku bola rieka dôležitou obchodnou cestou medzi španielskymi sídlami vo vnútrozemí dnešnej Nikaraguy a karibskou oblasťou. Strediskom obchodu sa stalo mesto San Carlos na brehu jazera Nikaragua. Jej okolie sa stalo vyhľadávaným cieľom pirátov, filibustierov a lupičov. V časoch rivality medzi Španielskom a Anglickom preto Španieli opevnili mesto San Carlos. Rieka bola svedkom bojov proti anglickým pirátom a amrickým filibustierom. Po vybudovaní Panamského prieplavu význam oblasti z hľadiska obchodu upadol.
Conchagua (sopka)

Conchagua je menší, v súčasnosti neaktívny stratovulkán, týčiaci sa nad zálivom Fonseca na juhovýchodnom okraji Salvádora. Masív vulkánu je silne erodovaný, jeho východný a južný svah klesá priamo do vôd Tichého oceánu. Vek poslednej erupcie nie je známy (záznamy o aktivite z rokov 1522, 1688, 1868 a 1947 boli len kombináciou zemetrasení a zosuvov), jediným prejavom vulkanickej činnosti sú aktívne fumaroly.
Conchagüita

Conchagüita je ostrov vulkanického pôvodu, nachádzajúci sa v zálive Fonseca pri pobreží Salvádora, pod ktorého správu patrí. Ostrov má priemer a výšku . Je to najvýchodnejšie umiestnený sopečný útvar v Salvádore, ktorý bol aktívny v historickej dobe (menšia erupcia v roku 1892).
Granada (Nikaragua)

Granada je mesto v Nikarague. V roku 1524 ju založil Francisco Hernández de Córdoba. Je jedným z prvých oficiálne založených miest na americkom kontinente. Je sídlom rovnomenného departmentu. 
Nachádza sa na brehu jazera Nikaragua a má približne 110 000 obyvateľov, zväčša európskeho pôvodu a mesticov.
Mesto má dobre zachovanú koloniálnu architektúru a je najznámejšou destináciou cestovného ruchu v Nikarague.
Marcus Furius Bibaculus

Marcus Furius Bibaculus bol rímsky neóterický básnik, jeden z členov krúžku združeného okolo Publia Valeria Catona.
Bibaculus sa narodil zhruba o desať rokov neskôr ako Cato v Cremone a podobne ako on sa dožil vysokého veku. V svojich básňach ho spomína Catullus (v jednej z nich má Bibaculus aférku s Catullovým „miláčikom“ Juventiom). Tacitus sa zmieňuje o tom, že Bibaculus, podobne ako Catullus, písal útočné básne proti Caesarovi, zdá sa však, že tiež napísal oslavnú epickú skladbu "Pragmatia belli Gallici" (Anály galskej vojny) o Caesorovom ťaženi v Galii. Tacitus spolu s Quintilianom úvádzajú, že Bibaculus bol autorom niekoľkých epigramov namierených proti Augustovi.
K ďalším dielam pripisovaným Bibaculovi patrila báseň "Aethiopis" čerpajúca námet z trójskeho cyklu, o ktorej sa Horatius vyjadroval veľmi posmešne, a prozaické dielko "Lucubrationes" (Prebdené noci). Zostavá nejasné, či ten istý Bibaculus bol autorom tak odlišných diel ako avantgardných epigramov a prózy aj epických skladieb. Preto sa uvažuje aj o tom, že v tej iste dobe pôsobili v Ríme dvaja Bibaculovia, jeden epik a jeden neóterik.
Z Bibaculovho diela sa nám zachovalo len niekoľko epigramov, z ktorých dva boli venované Valeriovi Catonovi.
František Skladaný

František Skladaný (* 22. apríl 1982, Martin) je slovenský hokejový útočník, hrajúci na pozícii pravého krídla. 
Klubový hokej.
Odchovanec martinského hokeja od roku 2000 hrával v zámorí v univerzitnej súťaži NCAA za Boston. Bol draftovaný Coloradom Avalanche v roku 2001 v piatom kole, celkovo zo 143. miesta. V sezóne 2003/04 dostal príležitosť v AHL, kde hrával za Hershey Bears (farmu Colorada). V januári 2006 bol povolaný do prvého tímu Avalanche, no šancu nakoniec nedostal. Od sezóny 2006/07 pôsobí v najvyššej českej hokejovej súťaži, hráva za HC Energie Karlovy Vary. V sezóne 2008-09 získal s klubom titul v českej extralige.
Reprezentácia.
Skladaný reprezentoval Slovensko na Majstrovstvách sveta v kategóriach do 18 rokov v roku 2000 a na MS juniorov v roku 2002. V seniorskej reprezentácii debutoval v septembri 2006 v príprave proti Nemecku. V roku 2008 ho tréner Július Šupler nominoval na majstrovstvá sveta. Slovensko nepostúpilo zo základnej skupiny, po úspešných zápasoch o záchranu so Slovinskom obsadilo 13. miesto. Odohral všetkých päť stretnutí, zaznamenal asistenciu. 
Reprezentačná štatistika.
"(štatistické údaje v článku sú z 11. mája 2008)"
Tobrucká ulica

Tobrucká (kedysi "Royko-Gasse" alebo "Royko-utca") je ulica v Bratislave v Starom Meste.
V dome č. 2 bývala Viola Valachová, účastníčka Slovenského národného povstania, ktorá zahynula v Slovanoch 21. septembra 1944. Na dome sa nachádza pamätná tabuľa na jej pamiatku.
Joe Cole

John Joseph Cole (* 8. november 1981) je anglický futbalista hrajúci za FC Chelsea a za Anglické národné futbalové mužstvo. Hráva na pozícii pravého alebo ľavého záložníka.
West Ham United.
Po kvalitných výkonoch v mládežníckych tímoch West Hamu United sa prebojoval do A tímu v sedemnástich rokoch a vo veku devätnásť rokov sa stal kapitánom tímu. Po odchode Harryho Redknappa z lavičky West Hamu prestal Joe podávať také kvalitné výkony a to bol jeden z dôvodov jeho odchodu do Chelsea.
Chelsea.
V roku 2003 Joe prestúpil do Chelsea za 6,6 milióna libier. Kvôli silnej konkurencii v tíme aj v reprezentácii sa v zostave objavoval málo.
Podla Colea ho chcel tréner Claudio Ranieri pár dní po príchode do Chelsea poslať na hosťovanie do CSKA Moskva no Joe presun zamietol a rozhodol sa zostať v Chelsea kde si v sezóne 2003-2004 zahral veľmi málo.
Počet jeho štartov sa ešte znížil po príchode Scotta Parkera v januári 2004.
Joe bol aj na súpiske reprezentácie na Euro 2004 ale nehral.
Po príchode Josého Mourinha sa na trávniku objavoval častejšie ako pod vedením Ranieriho.
Po odchode Mourinha má v zostave Avrama Granta stále miesto a hráva na pravom krídle.
San Cristóbal (sopka)

San Cristóbal je aktívny stratovulkán, nachádzajúci sa v juhozápadnej časti Nikaraguy. S výškou 1 745 m je to najvyšší vulkán v krajine. Sopka predstavuje komplex viacerých stratovulkánov rôzneho veku. Najstarším útvarom je pliocén-pleistocénna kaldera "La Perona", lokalizovaná na východ od masívu. Mladšie, pleistocénne útvary sú stratovulkány "Volcán el Chonco" a "Cerro Moyotepe", ležiace asi 4 km západne, resp. severovýchodne od hlavnej vulkanickej stavby. Najmladšie členy komplexu sú stratovulkány "Casita" a samotný "San Cristóbal". Aktivita komplexu sa datuje od 16. storočia, erupcie bývajú pomerne časté, aj keď menšieho rozsahu.
Montgomery Burns

Charles Montgomery Burns alebo obvykle aj Mr. Burns je fiktívna postava zo seriálu Simpsonovci. Je majiteľom springfielskej jadrovej elektrárne a najbohatším obyvateľom Springfieldu. V pôvodnom znení ho dabuje Harry Shearer (predtým Christopher Collins), českej verzii je to Bedřich Šetena a Ján Vlasák.
Monty Burns patrí k najstarším obyvateľom Springfieldu, jeho vek, je cca 156 rokov. Často sa vyskytuje po boku svojho asistenta Waylona Smithersa. Burns vo väčšine prípadov myslí sám na seba a svoje peniaze.
Burns je členom springfieldskej frakcie Republikánskej strany.
Telica (sopka)

Telica je aktívny stratovulkán, nachádzajúci sa v pohorí Cordillera de los Maribios v Nikarague. Je to jedna z najaktívnejších sopiek v krajine, len od čias španielskej kolonizácie Ameriky bolo zaevidovaných viac ako 35 menších erupcií. Najbližšie mesto je León, vzdialené približne 30 km. Juhovýchodne od úpätia sopky sa nachádza známe geotermálne pole "San Jacinto" s výskytom fumarol, termálnych prameňov a bahenných sopiek.
Peší výstup na Telicu patrí k najdlhším, aj keď nie k najstrmším. Značenie trasy je slabé. Sopka sa nachádza v odľahlej oblasti a k jej svahom nevedie žiadna vozovka. Výstup a zostup preto trvajú okolo 15 hodín, hoci samotný výstup z jej úpätia na hranu krátera trvá iba 2 hodiny.
Koloman Novacký

JUDr. Koloman Novacký (* 24. máj 1897, Tvrdošín† 22. november 1969, Prievidza) bol slovenský právnik, prírodovedec a entomológ – včelár.
Biografia.
JUDr. Koloman Novacký sa narodil v Tvrdošíne na Orave. Študoval na gymnáziu v Trenčíne, neskôr v Prievidzi. V roku 1914 začal študovať právo na Alžbetínskej univerzite v Bratislave, ktoré dokončil na Právnickej fakulte UK. Od roku 1922 notársky koncipista v Prievidzi, v Liptovskom Mikuláši, v Bratislave. Od roku 1926 pôsobil ako uznávaný advokát v Prievidzi. V roku 1935 prehovoril za Maticu slovenskú na slávnosti posviacky zástavy prievidzského sionistického športového klubu Makabi. Do roku 1945 bol majiteľ advokátskej kancelárie, po roku 1948 pracoval ako robotník v tehelni.
Zomrel 22. novembra roku 1969 v Prievidzi, kde je i pochovaný.
Jeho brat Ján Martin Novacký bol rovnako známy prírodovedec, botanik a entomológ.
Včelárske aktivity.
JUDr. Koloman Novacký bol významný organizátor včelárstva, pričinil sa o rozvoj plemenného chovu včiel na Slovensku, bol významným organizátorom kurzov chovu včelích matiek a propagátor progresívnych zmien v chove včelstva. Vykonal v prospech včelárov významné aktivity, bol zanieteným včelárom a všetku svoju energiu vynakladal v prospech včelárov a na zveľadenie včelárstva na Slovensku. Odchoval kmeň Elena. Od roku 1929 sa usiloval o založenie výskumného ústavu včelárskeho na Slovensku.
Barbar Conan

Barbar Conan je fiktívna postava.
Pôvod hrdinu.
Barbar Conan je výtvorom spisovateľa Roberta Erwina Howarda (1906 - 1936).
Prvýkrát sa postava Conana objavila v r. 1932. Howard sa v tej dobe už venoval písaniu dobrodružných príbehov pre rôzne magazíny. Conan nebol jeho prvým hrdinom ale zatienil svojich predchodcov, ktorými boli napríklad kráľ Kull, Bran Mak Morn a ďalší.
Conanov svet.
Dobrodružstvá barbara Conana sa odohrávajú vo vymyslenom svete, ktorí sa ale veľmi podobá Zemi v časoch, o ktorých sa dá hovoriť ako veku barbarov. V tomto svete ale existuje mágia a nadprirodzené javy a rôzne obludy zasahujú do osudov hlavného hrdinu viac ako by si sám želal.
Množstvo názvov národov žijúcich v tomto svete si autor požičal z dejín Zeme, primiešal k nim báje a leegendy o zaniknutých civilizáciách a zmes, ktorá z toho vznikla sa stala podkladom pre prostredie, v ktorom Conan prežíva svoje dobrodružstvá. Thuraniánsky kontinent, časť sveta, v ktorom sa odohrávajú hrdinove príbehy tvorí množstvo väčších, či menších kráľovstiev a ríši. Conan, ktorého prezývajú tiež Cimmeran, podľa jeho pôvodu, precestuje z rôznych dôvodov veľa z týchto krajín a v mnohých sa zapletie do boja o moc. Často je to práve on, kto sa ukáže ako rozhodujúci faktor pre víťazstvo tej alebo onej súperiacej strany. Medzi kráľovstvá ležiace na Thuraniánskom kontinente patria Nemédia, Hyperborea, Zamora, Stýgia, Hyrkánia, Aquilónia a ďalšie.
Príbehy.
Aj keď je autorom Conana R. E. Howard, po jeho smrti sa Conanove dobrodružstvá neskončili. Viac alebo menej úspešne množstvo autorov pokračuje v opisovaní príbehov tohto nesmrteľného hrdinu.
Filmový hrdina.
Príbehmi barbara Conana sa nechal inšpirovať aj Hollywood a v roku 1981 vznikol film Barbar Conan (Conan The Barbarian), v hlavnej úlohe s Arnoldom Schwarzeneggerom. Fanúšikovia fantasy žánru považujú tento film za jeden z najlepších nielen, čo sa týka fantastických filmov ale za jeden z naljepších filmov A. Schwarzeneggera. V roku 1984 vznikol film Conan Ničiteľ (Conan The Destroyer) , ktorý už podľa niektorích kritikov nedosiahol kvalitu prvého filmu, napriek tomu patrí do klenotnice filmov fantasy žánru.
GIA

GIA môže byť:
Kuolema Tekee Taiteilijan

„Kuolema Tekee Taiteilijan“ je skladba od fínskej metalovej skupiny Nightwish. Bola tretím singlom z ich albumu "Once". Nahraná bola 24. novembra 2004 v Spinefarm Records spolu s platinovou edíciou albumu "Once". „Kuolema tekee taiteilijan“ vo fínčine znamená „Smrť robí umelca“. Singel nikdy nevyšiel inde ako v Japonsku a Fínsku. Počas záverečných titulkov filmu Deň potom možno počuť orchestrálnu verziu „Kuolema Tekee Taiteilijan“, ale nikdy nebola oficiálne vydaná. Niektorý fanúšikovia ju ale stiahli z DVD a šíria po internete pod názvom „Kuolema Tekee Taiteilijan (orchestral version)“.
Cholvarok

Cholvarok alebo cholvarka bolo (v kysuckom nárečí) letné pastierske obydlie s maštaľou na holiach. V niektorých prípadoch sa cholvarky stali trvale osídlenými.
Klopavkovité

Klopavkovité ("Kinosternidae") je čeľaď vodných alebo polovodných korytnačiek. Skladá sa z vyhynutého rodu †Aspideretes a dvoch podčeľadí Staurotypinae a Kinosterninae, pričom ojedinele sa tieto podčeľade zaraďujú ako dve samostatné čeľade krížoprsé ("Staurotypidae") a klopavkovité (v užšom zmysle) ("Kinosternidae").
Ernst Gustav Kraatz

Ernst Gustav Kraatz (* 13. marec 1831, Berlín, Nemecko – † 2. november 1909, Berlín) bol nemecký entomológ - prevažne koleopterológ.
Biografia.
Ernst Gustav Kraatz sa narodil v Berlíne. V rokoch 1850 až 1853 študoval právo v Heidelbergu i v Bonne. Vzhľadom na skutočnosť, že sa viac zaujímal o prírodné vedy, ako o právo, ukončil nakoniec štúdium prírodovedy na Humboldtovej univerzite v Berlíne, kde v ďalšom období pôsobil ako profesor (Humboldt-Universität zu Berlin). Vo vyššom veku ku koncu života stratil zrak.
Entomologické aktivity.
Svoju prvú entomologickú prácu publikoval už ako 18-ročný. Bol zakladateľom Berlínskej entomologickej spoločnosti (nemecky: "Berliner Entomologischer Verein") v roku 1856, ako i "Nemeckej entomologickej spoločnosti" (nemecky: "Deutsche Entomologische Gesellschaft") v roku 1881, ktorého predsedom bol viac ako 25 rokov.
Bol i zakladateľom Nemeckého entomologického inštitútu: ("Deutsches Entomologisches Insitut") v roku 1886.
Vtedy bol jeho názov: "Deutschen Entomologischen National-Museums". Zaoberal sa hlavne radom chrobákov (Coleoptera). Jeho zbierka hmyzu, prevažne chrobákov sa nachádza v Deutschen Entomologischen Institut v Münchebergu.
Lakšmí

Lakšmi alebo Mahá Lakšmí je hinduistická bohyňa bohatstva, ktorá predstavuje spoločníčku boha Višnu a ktorá sa môže inkarnovať do ľudskej podoby podobne ako ostatní bohovia. V hinduizme má princ Ráma spoločníčku Sítu, Krišna má za spoločníčku Rádhu; a hoci vzniká dojem viacbožstva, stále ide o jednu a tú istú bytosť považovanú hinduizmom za božskú. Lakšmí má aj svoje chrámy a v niektorých odnožiach višnuizmu plní takmer podobnú úlohu ako Šakti v šivaizme. Lakšmí je meno rovnakého charakteru ako Višnu - t. j. označuje sa ním božstvo v hinduizme, avšak bez jeho ľudského atribútu, teda bez takého, kedy je takýto boh inkarnovaný do ľudskej formy tak ako Višnu do podoby Ramu alebo Krišnu.
Mendikant

Mendikant môže byť:
Účel (filozofia)

Účel je jeden zo štyroch určujúcich základov (príčina) každej veci.
Podľa Aristotela je to finálna príčina – vonkajšia príčina vecí.
Saľut 5

Saľut 5 (OPS-3 alebo Almaz 3; ) bola orbitálna stanica Sovietskeho zväzu v rámci programu Saľut. Stanica bola tiež súčasťou vojenského programu Almaz.
Základné údaje.
Stanica bola vypustená z kozmodrómu Bajkonur 22. júna 1976. Bola podobná predchádzajúcim staniciam Saľut 3 a Saľut 4 s drobnými vylepšeniami, mala hmotnosť asi 19 000 kg.
Lety k stanici.
K stanici leteli tri pilotované lode Sojuz.
Zánik stanice.
Stanica Saľut 5 zanikla v hustých vrstvách atmosféry nad Tichým oceánom po 412 dňoch letu dňa 8. augusta 1977. O mesiac neskôr ju nahradila ďalšia sovietska orbitálna stanica Saľut 6.
Fraňo Štefunko

Fraňo Štefunko (* 4. august 1903, Dudváh-Vlčkovce† 6. apríl 1974, Martin) bol slovenský sochár, výtvarný pedagóg a redaktor.
Po štúdiách umenia v Prahe sa v roku 1932 presťahoval do Martina. Bol redaktorom výtvarnej rubriky Slovenských pohľadov, inštruktorom rezbárskeho kurzu Ústavu pre zveľaďovanie činností a konzervátorom SNM. Dva roky po svojom príchode do Martina začal tvoriť samostatne a stal sa jedným zo zakladateľov slovenského sochárstva. Popri podobizniach mnohých významných osobností slovenských dejín akými sú Pavol Országh Hviezdoslav či Ján Kollár a pomníkoch (Miloslav Schmidt) sa venoval aj monumentom z oblasti slovenskej histórie (národní dejatelia, svetové vojny, Slovenské národné povstanie).
Event (akčné umenie)

Event (doslova z angl. "udalosť") je krátka forma akčného umenia, pri ktorej nemusia byť prítomní diváci - na rozdiel od performancie. Event je krátkym umeleckým vystúpením - gestom, pózou, situáciou. Podobne ako ostatné druhy akčného umenia je dokumentovaný fotografiou. V slovenskom výtvarnom umení sa vyjadrovali eventmi napr. Július Koller, Peter Bartoš. V posledných rokoch realizuje svoje eko-eventy Blažej Baláž.
Performancia (akčné umenie)

Performancia je druh akčného umenia, kde umelec zapája do vystúpenia pred publikom svoje telo. 
V performancii sa môžu vyskytovať prvky iných umeleckých druhov a žánrov - napríklad divadla, poézie, videoartu a pod. Pre nejednoznačnosť bol koncom 60. rokov - začiatkom 70 rokov tento pojem umelcami odmietaný, práve pre jeho konotácie najmä k divadlu a pod. Vo svete sú známymi performermi Chris Burden, Valie Export, Marina Abramovič a Ulay, Gina Pane, Vito Acconci.
Na Slovensku sa zaoberajú performanciou napr. Vladimír Kordoš, Peter Meluzin, Juraj Bartusz, József Juhász, Peter Rónai, Michal Murin, Blažej Baláž , Miroslav Nicz a na prelome 90. rokov umelecké skupiny Balvan (1987 - 92) a Transmusic Comp.(1989 - 96). Z mladšej generácie nastupujúcej na scénu v novom miléniu je to Viktor Fuček, Maja Štefančíková, kolektívy Marína Abramovič Po Sebe Neupratuje a AÚ.
V Nových Zámkoch sa v rokoch 1988 - 2007 konal TransArt Communication - medzinárodný festival performancie, poriadaný Studiom Erté. Monografická publikácia o podujatí vyšla vo vydavateľstve Kaligram v r. 2008.
Umenie performancie bolo prítomné aj na výstavách Umenie akcie 1989 - 2000, ktoré boli realizované v Tatranskej galérii Poprad (2001) a v Nitrianskej galérii v Nitre (2001). Výstavy kurátorsky pripravila Lucia Gregorová - Stachová.
Horelica

Horelica je mestská časť mesta Čadca.
Do roku 1943 bola samostatnou obcou. Predpokladaný vznik obce 1598 - 1635. V listinách z roku 1658 sa Horelica spomína ako sídlo veľkého majera. Ďalšie názvy 1720 Podhorelicze, 1773 Horelisa, 1920 Horelica. Maďarsky: Horelicz, Orlócz. Začiatkom 20. storočia sa obyvatelia živili drotárstvom, podomovým obchodom a lesnými prácami.
MC

MC môže byť:
mc môže byť:
Jakub Smolík

Jakub Smolík, vlastným menom "Jaroslav Jakub Smolík" (* 18. september 1959, Domažlice) je český spevák.
Životopis.
V roku 1975 založil so spolužiakom "Lubošem Trnkou" svoju prvú skupinu, nazvali ji "Travaléři". Medzi rokmi "1978" a "1980" absolvoval vojenskú službu v Českých Budějoviciach. Na vojne založil tanečný a dychový orchester "Horizont", spolu so skupinou získali mnoho ocenení. Po vojne v roku 1982 – 1985 absolvoval štúdium na "Ježkově konzervatoři" v Prahe. V tejto dobe začal tiež pôsobiť v rockových skupinách "Rockyt" a "Kroket". V roku 1986 prijal spoluprácu s Luciou Bílou a "Maximem Petra Hanniga". A práve producent Petr Hennig je objaviteľom Smolíka a tiež mu vymyslel meno Jakub – pôvodne sa totiž menoval Jaroslav po otcovi. V tomto období naspieval hit "Až se ti jednou bude zdát", ktorý po prvýkrát odznel v programe "Pozor začínáme".
V ďalšom roku v roku 1987 spolupracuje so speváčkami Martou Stravovou a Martinou Formanovou. Tiež vystupuje spoločne s Lukášom Vaculíkom, Miroslavom Moravcom a Dagmar Veškrnovou. V roku 1988 – 1989 absolvoval turné šesťdesiatych koncertov po celej ZSSR. V roku 1992 vydal propagačný album u kamaráta Frantu Kasla (Briami) s názvom – "Až se ti jednou bude zdát". V tomto roku mu u firmy "Carmen" speváka Jiřího Zmožka vyšiel album – "Největší hity country zpívá Jakub Smolík". Po tomto veľmi úspešnom CD albume mu vyšiel v roku 1992 album – "Největší hity country 2". Na piesne "Prý chlapi nebrečí" a "Ave Maria" natočil aj videoklipy. Na koncertnom turné vystupuje s Jiřím Zmožkom a Radoslavom Brzobohatým a toto turné sa stalo veľmi úspešným.
V roku 1993 naspieval dva albumy so Šárkou Tomanovou, herečkou, speváčkou a moderátorkou. V roku 1995 natáča klip na text Vítězslava Nezvala – "O nespočetné kráse těla". Ďalší videoklip vznikol v roku 1996. Vo videoklipu k tejto piesni si zahrala Petra Voláková a videoklip aj pieseň sa volajú – "Víš".
Medzi rokmi 1996 – 1998 začal spolupracovať s Michalom Davidom na detských projektoch – "Písničky Ferdy mravence"," Štědrý večer s panem Ladou" a "Méďa Béďa a jeho přátelé". V roku 1998 natočil ďalšie dva videoklipy – "Živá láska" (s Evou Vejmělkovou) a úspešný hit "Má Jenny". V roku 2000 spolupráce s Petrom Jandom a Alešom Brichtom – obidvaja účinkujú aj vo videoklipe "Každej si meleme svou". Začal vystupovať na živých koncertoch so skupinou "Zlatí paroháči". V Roku 2002 v polovici septembra odišiel do USA kde sa zúčastnil motocyklovej jazdy po slávnej "Route 66". V roku 2003 je jeho Pražský koncert v Branickom divadle vypredaný, dvakrát za jeden deň. V polovici decembra je v ankete Český slavík zvolený skokanom roku. V roku 2005 – 9. novembra usporiadal koncert v Lucerne, kde obdržal "Zlatú dosku" za CD album – "Chci ti říct". Na tomto koncerte vystupovali ako hostia – Lenka Filipová, Wabi Daněk, Bohouš Josef, Martin Maxa, Pepa Vojtek, Gabi Goldová a ďalší.
Rodina a koníčky.
V roku 2006 sa mu s priateľkou "Petrou" narodila dcéra "Petruška". Vlastnil malú cukráreň v Stříbrný Skalici. I keď cukráreň prosperovala, tak s podnikaním v cukrárni skončil pre nedostatok času. Má kladný vzťah k ezoterike.
Performancia

Performancia môže byť:
Kostol Všetkých svätých (Medzany)

Kostol Všetkých svätých je rímskokatolícky kostol v Medzanoch, v okrese Prešov.
Pôvodný kostol bol postavený v roku 1330. Od roku 1260 na súčasnom mieste kostola stál rehoľný kláštor, pravdepodobne z jeho pozostatkov bol v roku 1810 postavený terajší kostol. 
Do roku 1900 bol kostol pokrytý šindľovou strechou. V roku 1940 bola urobená maľba vnútorného interiéru oltára. V roku 1970 sa uskutočnila prestavba chóru, zväčšil sa priestor smerom do veže kostola. V nasledujúcom roku boli pribudované bočné kaplnky, do vnútorného interiéru bola daná dlažba, ktorá nahradila dovtedy ploché kamene. Súčasne sa vymenili aj lavice a stoličky. O rok nato bol premaľovaný celý vnútorný interiér.
Po roku 2000 sa aj vplyvom rozrastania obce začali práce na rozširovaní kostola o lode na oboch stranách. Zároveň sa zväčšil aj priestor sakristie. Do celého vnútorného interiéru sa položila dlažba. V roku 2014 sa začal prerábať kostol zvnútra.
Kostol Všetkých svätých

Kostol Všetkých svätých môže byť:
TrueSpace

trueSpace je 3D grafický a animačný softvér od spoločnosti Caligari Corporation, ktorej vlastníkom je Microsoft. Od mája 2009 bol vývoj softvéru oficiálne ukončený.
Jarolím Antal

Jarolím Antal je popredný slovenský odborník na spoločenskú etiketu, štátny a diplomatický protokol. V období rokov 1980 - 1993 mal na zodpovednosť protokolárne otázky v slovenskom parlamente.
Momentálne externe učí na Právnickej fakulte Univerzity Mateja Bela v Banskej Bystrici.
Martin Tešovič

Martin Tešovič (* 26. október 1974, Bratislava) je slovenský vzpierač a rekordér v trhu (190 kg), v nadhode (227,5 kg) a v dvojboji (412,5 kg). 
Kvalifikoval sa na olympijské hry do Pekingu. Počas tréningu pred štartom olympiády sa zranil a na súťaž nenastúpil.
Externé odkazy.
Tešovič na osobnosti.sk
Bahrajnský záliv

Bahrajnský záliv je zátoka Perzského zálivu na východnom pobreží Saudskej Arábie, oddelená od hlavnej masy vody polostrovom Kataru. Bahrajnský záliv obklopuje ostrovy Bahrajnu.
Petr Henych

Petr Henych (* 10. február 1968, Praha) je český rockový gitarista. V prvej polovici 90. rokov pôsobil v skupine John Dovanni, neskôr v skupinách Kreyson, Precedens, Bypass (skupina Viléma Čoka) či Doctor P.P. 
Ako skladateľ sa v roku 2005 podieľal na úspešných sólových albumoch Petra Kolářa „Album“ a o rok neskôr na albume „V Lucerně“.
V roku 2007 debutoval sólovým inštrumentálnym projektom „Na vlastních rukou“.
Waldemar Matuška

Waldemar Matuška (* 2. júl 1932, Košice – † 30. máj 2009, St. Petersburg, Florida, USA) bol spevák a herec, jeden z najpopulárnejších česko-slovenských spevákov 60. a 70. rokov. Žil v St. Petersburgu na Floride. Jeho manželkou bola speváčka Olga Matušková.
Život a dielo.
Waldemar (do roku 1975 Vladislav) Matuška sa narodil v Košiciach, detstvo prežil v Prahe. Jeho matka, Mia Malinová (Mária Jozefa Malinová), bola speváčkou viedenských operetných divadiel; otcom pravdepodobne František Matuška. Vyučil sa za sklára a zároveň sa snažil vystupovať s rôznymi kapelami – spieval a hral na rozličných hudobných nástrojoch (napr. kontrabas, bendžo a gitara). V roku 1960 nahral svoju prvú pieseň "Suvenýr" a potom sa stal spevákom a hercom divadla Semafor, kde sa stal čoskoro jednou z jeho hviezd. Na jeho pódiu spieval sólovo aj v duete – s Karlom Štědrým, Jiřím Suchým a od roku 1961 s Evou Pilarovou, s ktorou mal najväčšie úspechy. Dvakrát vyhral Zlatého slávika (1962 a 1967), niekoľkokrát bol druhý.
Jeho popularita rástla. Začal sa objavovať vo filmoch ako herec, naspieval piesne na začiatku či konci obľúbených seriálov. Odišiel aj s Evou Pilarovou do divadla Rokoko. Potom, čo sa Eva Pilarová vrátila do "Semaforu", spieval v duete s Helenou Vondráčkovou, Martou Kubišovou, Jitkou Zelenkovou a ďalšími. Popri práci v divadle sa podieľal aj na iných projektoch, v rámci ktorých naspieval duetá aj s Hanou Hegerovou a Karlom Gottom.
V roku 1976 sa oženil so speváčkou Olgou Blechovou a začal spolupracovať so skupinou K.T.O. (Kamarádi táborových ohňů). Jeho popularita bola v tej dobe veľká. Pravidelne koncertoval v zahraničí. V roku 1986 to využil a zostal aj s manželkou v USA, zabýval sa na Floride. Komunistická strana potom zakázala hrať jeho skladby, zlikvidovali jeho album "Jsem svým pánem", ktorý mal vyjsť, v seriáli "Chalupáři" bol vymazaný jeho hlas, zostala len hudba, v "Rozpacích kuchaře Svatopluka" bolo odstránené jeho meno z titulkov. Waldemar Matuška zatiaľ v USA usporadúval koncerty pre krajanov a vydával tu ďalšie albumy.
Na Floride zostal aj po roku 1989, kedy v Česko-Slovensku padla komunistická vláda a nastala renesancia ním spievaných skladieb. Česko ale často navštevoval a občas aj vystupoval, a to až do roku 2009, keď vzhľadom na pokročilý vek musel počet vystúpení obmedziť.
Mateja Kežman

Mateja Kežman (* 12. apríl 1979, Belehrad, Srbsko) je srbský futbalový útočník, v súčasnosti hráč hongkonského klubu South China.
Hráčska kariéra.
V špičkovom futbale sa presadil v roku 1998, kedy začal nastupovať za belehradský klub FK Partizan. Rok 2000 bol pre Mateju prelomový, v marci nastúpil prvýkrát v drese národného mužstva a neskôr dostal príležitosť na Eure. V lete prestúpil za 14 miliónov eur do holandského klubu PSV Eindhoven. Tu pôsobil štyri roky počas ktorých sa mu tu strelecky darilo, v 122 zápasoch strelil 105 gólov (trikrát sa stal najlepším ligovým strelcom).
V lete 2004 prestúpil do anglického klubu Chelsea FC. Strelil víťazný gól vo finále Carling Cupu proti Liverpoolu v nadstavenom čase. V sezóne 200405 nastúpil za Chelsea v 25 ligových zápasoch, v ktorých strelil 4 góly. Nasledujúcu sezónu hral v španielskom klube Atlético Madrid. V La Lige debutoval 28. augusta 2006 v zápase proti Zaragoze. Celkovo za Atlético nastúpil v 28 stretnutiach v ktorých strelil 8 gólov.
V roku 2006 bol nominovaný na Majstrovstvá sveta v Nemecku. Bol vylúčený v zápase s Argentínou, čo bol zatiaľ jeho posledný reprezentačný zápas.
V auguste 2006 podpísal trojročný kontrakt s tureckým klubom Fenerbahçe. Počas jeho prvej sezóny vyhral tureckú ligu aj superpohár. V nasledujúcej sezóne pod vedením trénera Zica bol Mateja súčasťou tímu, ktorý sa famózne dostal až do štvrťfinále Ligy majstrov. Aj v roku 2007 získal s Fenerbahçe v lige turecký titul.
19. augusta 2008 odišiel na hosťovanie do francúzskeho klubu Paris Saint-Germain FC, 20. januára 2011 prestúpil do klubu South China v Hong Kongu.
Trailer (film)

Trailer je upútavka na pripravujúci sa film alebo hru, je iba vo video forme a s komentárom.
Teaser

Teaser [tízer] (z angl. "dráždič") môže byť:
Bulletin Board System

Bulletin Board System, skr. BBS, je systém elektronických vývesiek, ktoré sú rozdelené podľa tém, a do ktorých môžu užívatelia prispievať. Samotná BBS je prevádzkovaná na počítači (server), kde je spustený špeciálny program, ktorý umožňuje zakladanie užívatelských účtov, ich ochranu heslom, registruje neprečítané odkazy a príspevky na nástenkách (dnes internetových diskusných fórach), umožňuje užívateľom súkromné i skupinové rozhovory (chat), môže mať i svoj vlastný archív volne šíriteľných programov (freeware, public domain, shareware), systém elektronickej pošty a podobne.
Systém BBS predchádzal masovému používaniu internetu v čase, kedy sa užívatelia k BBS pripájali pomocou vytáčanej telefónnej linky a modemu. Boli to prvé centrá, kde sa vytvárali skupiny nadšencov, ktorí si tu vymieňali informácie, najmä o počítačoch.
Teaser (film)

Teaser je prvá krátka upútavka na film, ktorá sa vysiela vo veľkom časovom predstihu (až niekoľko mesiacov) pred jeho uvedením. Jej cieľom je „podráždiť“ (z anglického "„tease“") zvedavosť divákov. Teaser býva oveľa kratší ako trailer (spravidla 30 – 60 sekúnd), bez komentára a zvyčajne obsahuje len minimum, respektíve žiadne zábery z propagovaného filmu. 
Až neskôr po teaseri sa spravidla vyrobí trailer.
Kysucká knižnica

Kysucká knižnica je verejnou mestskou knižnicou pre mesto Čadca a plní aj funkciu regionálnej knižnice pre okresy Čadca a Kysucké Nové Mesto. Začala sa stavať v roku 1979 a v roku 1983 bola odovzdaná do užívania ako "experimentálna knižnica v Čadci". V roku 1995 premenovaná na Kysuckú knižnicu.
Súčasnosť.
Knižnica okrem toho, že poskytuje základné služby, pôsobí aj ako koordinačné, vzdelávacie, štatistické stredisko pre knižnice v kysuckom regióne.
Trailer

Trailer (z angl. "príves") môže byť:
Smernica (EÚ)

Smernica alebo smernica EÚ (pred nadobudnutím platnosti Lisabonskej zmluvy smernica ES) je normatívny akt EÚ adresovaný (prípadne aj budúcim) členským štátom (a nie jednotlivcom či orgánom) a záväzný pre členské štáty vzhľadom na výsledok, ktorý sa má dosiahnuť, pričom voľba foriem a metód sa ponecháva vnútroštátnym orgánom. 
Spôsob publikácie je rovnaký ako v prípade nariadenia.
Tramvaj načerno

Tramvaj Načerno je český internetový literárny a spoločenský magazín. Prvýkrát vyšiel 20. decembra 1998 ako pokračovateľ literárneho občasníka Listí. Od konca roka 2004 je vydavateľom občianske združenie Tramvaj Načerno, ktoré založili členovia redakcia. Na základe licencie získanej od pôvodného zakladateľa pokračovali vo vydávaní a rozširovali svoju činnosť.
Svojho času boli texty Tramvaje Načerno súčasťou českého národného jazykového korpusu. V roku 2003 vychádzala tiež slovenská verzia Električka Načierno. Od jesene 2002 do jari 2003 usporadúvala redakcia autorské večery, na túto tradíciu redakčný tím v marci 2005 nadviazal. Tramvaj poskytla časť webu pre prezentáciu knihy mladej českej autorky Marcely Šedivej, ktorá píše pre deti.
Gamelan

Gamelan alebo gamelanový orchester je hudobné teleso typické pre tradičnú indonézsku hudbu. Pozostáva z rozličného počtu nástrojov, medzi ktorými majú prevažné zastúpenie bicie nástroje. Ide o bubny, gongy, xylofóny, flauty, citary a iné špecifické nástroje, ako je napríklad "rebab", "bonang", "kenong" a ďalšie. Každé teleso má špecifický počet a druh nástrojov, ktoré sú vzájomne zladené a stavebne prepojené. Orchester môže mať niekoľko foriem a podôb, typický gamelan má pôvod v strednej Jáve. Skladby, ktoré tieto telesá hrajú, nie sú znotované a zachovali sa hlavne ústným podaním. Dôležitú úlohu hrá improvizácia a hudobná intuícia hráčov. Gamelan významne ovplyvnil tvorbu niektorých skladateľov západnej kultúry, napríklad Clauda Debussyho a Oliviera Messiaena.
Duch času

Duch času alebo duch doby (nem. "Zeitgeist", staršie "Geist der Zeit" - "duch času/doby" alebo "Geist der Zeiten" - "duch čias") je 
kultúrna, filozofická a umelecká charakteristika určitej doby (éry, epochy). Pojem sa vyskytuje aj ako vedecký pojem vo filozofii. 
Pojem duch času použil filozof Christian Adolph Klotz v diele "Genius seculi" ("Duch storočia", 1760), známym sa však stal vďaka nemeckému filozofovi Johannovi Herderovi, ktorý vo svojej práci z roku 1769 kritizoval celú koncepciu opisu určitej epochy prostredníctvom stanovených kritérií. Latinský termín "genius seculi" pritom preložil do nemčiny slovom "Zeitgeist". Slovo prešlo v pôvodnej podobe do niektorých jazykov, napríklad do angličtiny.
Duch času (rozlišovacia stránka)

Duch času môže byť:
Vladimir Vladimirovič Majakovskij

Vladimir Vladimirovič Majakovskij (v azbuke Влади́мир Влади́мирович Маяко́вский; * 19. júl 1893, Bagdadi, Ruská ríša – † 14. apríl 1930, Moskva, Sovietsky zväz) bol ruský a sovietsky prozaik, básnik a dramatik.
Narodil sa v rodine lesníka v gruzínskom meste Bagdadi. Po smrti otca v roku 1906 sa rodina presťahovala do Moskvy, kde sa práve utvárali revolučné snahy. Mladý Majakovskij sa k nim pridal. Už v dvanástich rokoch sa z neho stal boľševik - propagandista. V štrnástich ho za to zatkli, ale prepustili. V pätnástich ho zatkli znova za držanie zbrane a propagáciu (z obvinenia držania zbrane mu pomohol Machmudbekov, priateľ jeho otca ). Odsedel si jedenásť mesiacov. Toto obdobie ho výrazne ovplyvnilo, čítal klasikov a zlepšoval sa. Umiestnený bol v cele 103 na Butyrke, kam ho premiestnili za trest. Po prepustení mal ísť na tri roky do vyhnanstva na Sibír, ale Machmudbekov mu z toho opäť pomohol. 
Po odchode z väzenia sa stal aktívnejším. Písal, recitoval a zoskupil okolo seba skupinku tzv. futuristov. Tiež kreslil plagáty, keďže bol mimoriadne výtvarne nadaný. Známe sú jeho mužné recitácie. Po revolúcii začal cestovať po svete, no toto obdobie bolo pre neho asi najväčším sklamaním. Revolúcia ho živila a keď skončila, mohol písať už len milostné básne.
Roku 1930 pravdepodobne spáchal samovraždu, aj keď dodnes nie je jasné, či zbraň držal on sám. 
Bol to výborný experimentátor so slovami . Bol kubofuturista. 
Robo Grigorov na jeho počesť naspieval pieseň Pocta Majakovskému.
Valerij Vladimirovič Poľakov

Valerij Vladimirovič Poľakov (; * 27. apríl 1942, Tula† 7. september 2022, Moskva) bol ruský kozmonaut, rekordman z roku 1995 vďaka najdlhšiemu kozmickému letu v histórii trvajúcemu 437 dní. Na palube kozmickej stanice Mir strávil viac ako 14 mesiacov počas jedinej cesty. V súčte je jeho čas strávený vo vesmíre viac ako 22 mesiacov.
Životopis.
Narodil sa v Tule v RSFSR. Bol ženatý, mal jedno dieťa. Pôvodne sa volal Koršunov, od roku 1957 prijal priezvisko adoptívneho otca. V roku 1959 promoval na strednej škole v Tule. Potom študoval medicínu so zameraním na astronautiku. Bol námestníkom riaditeľa Ministra verejného zdravotníctva v Rusku. Ako lekár-kozmonaut sa zúčastnil letov Sojuz TM-6/Sojuz TM-7 a Sojuz TM-18/Sojuz TM-20.
Gürragča Džugderdemidín

Gürragča Džugderdemidín (mongol. Жүгдэрдэмидийн Гүррагчаа - Džugderdermidín Gürragča; * 5. december 1947, na samote Rašang v sume Curvan–Bulak v Bulganskom ajmaku, Mongolsko) je mongolský kozmonaut, účastník programu Interkozmos.
Život.
Mladosť a výcvik.
Členovia jeho rodiny boli po celé generácie pastiermi oviec a koní, s jurtou kočujúcou v doline Bulganského ajmaku. Od troch rokov ho otec učil jazdiť na koni a v siedmich rokoch po prvýkrát vyhral dostihy. V maličkej dedinke, ktorá nebola na mapách, dokončil štyri triedy základnej školy a potom pokračoval na desaťročnej škole v meste Gulgab. Potom si podal žiadosť na vysokú poľnohospodársku školu do hlavného mesta Mongolska Ulanbátar, kde v roku 1966 tam začal študovať. Po dvoch rokoch štúdiá prerušil, bol ako radista povolaný do armády kvôli napätiu na čínsko-mongolských hraniciach. Po troch rokoch dostal ponuku dokončiť štúdium v Sovietskom zväze. Po návrate s titulom inžiniera pracoval ako elektromechanik vrtuľníkov. Roku 1973 pokračoval v štúdiu v ZSSR na Vojenskej leteckej akadémii Žukovského v Moskve, úspešne ju ukončil roku 1977. Oženil sa. V roku 1978 sa presťahoval do Hviezdneho mestečka a podrobil sa najskôr výberu, potom aj výcviku.
Let do vesmíru.
Letel iba raz, v dvojčlennej posádke spolu s veliteľom lode Sojuz 39 Vladimirom Džanibekovom. Spojili sa s orbitálnou stanicou Saľut 6, kde strávili niekoľko dní nad pripravenými úlohami vrátane úloh prínosných pre Mongolsko, napr. experiment Biosféra na podrobné snímkovanie Mongolska. Po 188 hodinách vo vesmíre úspešne pristáli na území Kazašskej SSR. Stal sa 101 kozmonautom Zeme. Po svojom lete zo strediska kozmonautov odišiel.
Dumitru Prunariu

Dumitru Prunariu (* 27. september 1952, Brašov, Rumunsko) je bývalý rumunský kozmonaut z programu Interkozmos.
Život.
Mladosť a výcvik.
Učil sa veľmi dobre už na základnej a strednej škole. V roku 1971 sa dostal na leteckú fakultu polytechnického inštitútu v Bukurešti a súčasne so štúdiom aj lietal v miestnom leteckom klube. Po štúdiách sa vrátil domov, do Brašova, do leteckej továrne. Pol roka potom bol povolaný do armády a zanedlho sa ocitol vo výbere budúcich kozmonautov na lekárskych testoch v Moskve. Aj so svojim náhradníkom Dumitrom Dediu v marci 1978 nastúpil do Hviezdneho mestečka pri Bajkonure.
Let do vesmíru.
Letel iba raz, v dvojčlennej posádke spolu s veliteľom lode Sojuz 40 Leonidem Popovem. Hneď po štarte z kozmodrómu Bajkonur sa pripojili k orbitálnej stanicí Saľut 6, kde strávili niekoľko dní. Po 188 hodinách vo vesmíre úspešne pristáli na území Kazachstanu. Je zaregistrovaný ako 103 kozmonaut Zeme.
Po lete.
Po svojom lete zo strediska kozmonautov odišiel. Najskôr pracoval vo funkcii generálneho inšpektora vojenského letectva. Od roku 1992 bol členom rady rumunskej kozmickej agentúry "Agentia Spatiala Româna", ktorú od roku 1998 riadil. Bol vymenovaný za riaditeľa Rumunského národného kozmického programu v Bukurešti. V roku 2004 bol rumunským prezidentom vymenovaný za veľvyslanca Rumunska v Moskve.
Je členom "Medzinárodnej asociácie účastníkov kozmických letov" (ASE – "Association of Space Explorers"), zúčastňuje sa medzinárodnych kongresov účastníkov kozmických letů (napr. v roku 2007 sa zúčastnil XX. planetárneho kongresu ASE v škótskom Edinburghu, v roku 2009 XXII. planetárneho kongresu v Prahe.